35. schôdza NR SR - 5.deň - A. dopoludnia
Dátum: 2025-06-03
Poslanec: Mikulec, Roman (SLOVENSKO)
Druh vystúpenia: Vystúpenie v rozprave

16. Vážený pán predsedajúci, vážený pán minister, kolegyne, kolegovia, dovoľte, aby som sa vyjadril pár vetami k skrátenému legislatívnemu konaniu k tomuto návrhu zákona. Začnem asi tým, čo bolo povedané, a chcem poďakovať aj kolegyni poslankyni z Progresívneho Slovenska, ktorá, si myslím, že zhrnula aj to merito samotnej novely a absolútne podčiarkujem a súhlasím s tým, čo ste povedali, že táto novela žiadnym spôsobom nevyrieši ten problém, ktorý vznikol, a ani tie opatrenia, o ktorých môžme, alebo nemusíme diskutovať a môžme o nich povedať niektoré, že áno, keď vypadne povinnosť nerobiť fotku, keď sa berú biometrické dáta, fajn, ale naozaj táto novela nevyrieši ten podstatný problém. Ale ja sa chcem vrátiť do roku 2023, keď nová vláda prevzala teda svoj mandát a aj pán minister prevzal ministerstvo vnútra, tak ja si nepamätám, že vtedy by bol nejaký signál o tom, že cudzinecká polícia nefunguje, že by sa nevybavovali žiadosti cudzincov. A povedzme si úprimne, kolegovia a kolegyne, že to bolo po období, kedy my sme zažili obrovský príliv, keď to tak mám povedať, cudzincov najmä z Ukrajiny po vypuknutí vojnového konfliktu. A ten systém fungoval, my sme ho, samozrejme, upgradovali, my sme navýšili počty teda policajtov, ktorí vybavovali túto agendu cudzineckej polície, my sme dokonca vytvorili pracoviská, ktoré boli vysunuté v Košiciach, ak sa nemýlim, v Nitre a v Žiline, ktoré fungovali a vybavili tisíce žiadostí a nikto z tých cudzincov, ktorí sem prichádzali, a plus tých cudzincov, o ktorých tu bola aj reč, ktorí už tu boli a potrebovali tú agendu vybavovať, nikto z nich problém nemal. Tak ja sa pýtam, prosím vás pekne, verejne aj, pán minister, lebo dnes teda ste odôvodňovali tento návrh skráteného legislatívneho konania tým, že môže dochádzať k porušovaniu ľudských práv. Skrátené legislatívne konanie môže byť použité v troch prípadoch, ak hrozia hospodárske škody, to teda asi sa zhodneme, že nehrozia, ak sú nejaké bezpečnostné riziká, to sa tiež asi zhodneme že nehrozia, a porušovanie ľudských práv, ja sa pýtam verejne a chcel by som na toto odpoveď, či niekto z vás, kolegovia, kolegyne, zaznamenal nejaký podnet na súd pre ľudské práva, alebo akýkoľvek verdikt ktoréhokoľvek súdu, judikát, čokoľvek, že by nefunkčnosťou alebo postupom cudzineckej polície došlo k porušovaniu ľudských práv. Ja o takomto rozsudku neviem a preto sa pýtam, prečo toto teraz je dôvodom na skrátené legislatívne konanie? Z môjho pohľadu na toto absolútne dôvod nie je, ale ten systém jednoducho od roku, alebo teda po prevzatí mandátu tejto vlády, trvalo rok do októbra 2024, kedy sme na to začali viacerí upozorňovať, že cudzinecká polícia je opäť v problémoch, že sa tam začína kšeftovať s termínmi a predávajú sa za 250 a viac euro ľuďom, ktorí teda, bohužiaľ, sa potom nemôžu k tým termínom dostať a potrebujú to. No ale toto, nehnevajte sa na mňa, nie je spôsobené ani žiadnym dedičstvom, ako sme tu počuli, pretože ten systém, už som spomenul, fungoval a fungoval za oveľa, by som povedal, vyťaženejších podmienok, ale toto je spôsobené tým, pán minister, že vy ste povyhadzovali, bohužiaľ, po vašom nástupe veľmi veľa ľudí, manažérov, ľudí, ktorí fungovali v cudzineckej polícii roky a ktorí vedeli, ako ten systém jednak nastaviť. Samozrejme, ste povyhadzovali aj mnohých IT systémových inžinierov a manažérov, ktorí sa starali o ten systém. No a toto je dôsledok. Toto nie je dôsledok toho, že ten systém, tak ako sme počuli, počítačový systém mal desať rokov a teraz zrazu, no tak ak mal ten systém desať rokov, tak ja sa pýtam, prečo ho pani ministerka Saková, keď bola poste, alebo pán minister Kaliňák ešte, pretože to je aj obdobie, ktoré pokrýva ich funkčné zaradenie, prečo ho teda ten systém nevymenili. Ale opakujem, to nie je chyba počítačového systému, ktorý fungoval a fungoval aj v roku 2022 po vypuknutí vojny na Ukrajine až ´23 bez toho, aby sme zaregistrovali akékoľvek problémy na cudzineckej polícii. Tento problém vznikol preto, že pán minister Matúš Šutaj Eštok povymieňal mnohých ľudí, povyhadzoval naozaj aj tých, ktorí sa starali o systém, a ja uvediem aj príklad, že potom vyhodil napríklad aj svojho vlastného šéfa cudzineckej, hraničnej cudzineckej polície, ktorého si tam sám dal. Však, samozrejme, že potom ak povyhadzujete ľudí, ktorí vedia s tými systémami, ktorí vedia aj manažérsky riešiť veci, no tak potom ten systém, samozrejme, že fungovať nebude. No a potom to trvalo, trvalo to od októbra 2023, 2024, pardon, kedy sme na to začali upozorňovať, to trvalo koľko? Máme dneska jún, iks mesiacov na to, aby sa pán minister a ministerstvo vnútra zobudilo a prišlo s nejakými návrhmi, o ktorých si myslím, že sa tu väčšina zhodneme, že, bohužiaľ, ten problém aj tak nevyriešia a prišli so skráteným legislatívnym konaním. Ja nevidím dôvod na skrátené legislatívne konanie v tomto zmysle a pri tejto novele zákona, a preto môžem aj povedať, že za naše hnutie my tento, toto skrátené legislatívne konanie nepodporíme. Áno, môžeme sa potom baviť v prvom čítaní o samotnom, o samotných návrhoch, ale jednoducho na skrátené legislatívne konanie nemá byť dôvod preto, lebo zlyháva manažment ministerstva vnútra, ľudí, ktorí boli podosadzovaní do funkcií a nevedia a nedokážu s tým systémom robiť, nedokážu manažérsky riešiť to, aby napríklad neboli predávané veci, alebo teda tie termíny ľuďom, ktorí to potrebujú. No a na záver dovoľte, kolegovia, kolegyne, najmä sa obraciam na poslancov z koalície, si predstavte, keď teda častokrát tu tak odoznieva, že urobte si kontrolu Robertom Ficom, alebo urobte si kontrolu neviem kým. No tak urobte si kontrolu, keby my sme prišli s návrhom takéhoto zákona v minulom volebnom období, veď by ste nás, by ste nás rozniesli na topánkach, že čo my tu ideme robiť, že my tu chceme teraz zjemňovať kritériá na udeľovanie pobytových víz pre cudzincov, že my sem chceme teraz navážať nebodaj cudzincov len preto, aby sme zobrali prácu Slovenkám a Slovákom. No ja, samozrejme, toto robiť nebudem, pretože my nie sme vy a ja chápem, že tak ako tu aj odznelo, a to už je tu roky, že, bohužiaľ, mnohé zamestnania nedokážeme pokryť bez toho, aby teda tie funkcie nezastávali cudzinci. Takže ja určite za to som a som aj za to, aby sa tá agenda a vôbec cudzineckej, hraničnej polície riešila tým spôsobom, aby to zvládali. Ale opakujem, nie je dôvod na skrátené legislatívne konanie ten, aby, alebo respektíve to, že zlyhával manažment ministerstva vnútra. Žiadne porušovanie ľudských práv nebolo zaznamenané a ani z môjho pohľadu nehrozí. Ďakujem pekne, dámy a páni.